Къанокъуэ Арсен: КВН-р куэдым фIыуэ ялъагъу, сэри абыхэм сащыщщ
КъБР-м КВН-мкIэ и «ЛеНа КуКа» командэр «Кавказ лигэм» и кIэух зэпеуэм щытекIуащ. Пашэныгъэр къэзыхьахэм ехъуэхъуащ республикэм и Iэтащхьэ Къанокъуэ Арсен.
«Сэ ди командэм и ехъулIэныгъэм сыщыгуфIыкIащ. ЩIалэхэм а ехъулIэныгъэр яхуэфащэщ икIи сэ абыхэм сохъуэхъу. Шэч къытесхьэркъым гушыIэ дахэмрэ ауан шэрыуэмрэ щIалэгъуалэр зэпыщIэнымкIэ, лъэпкъ зэмылIэужьыгъуэхэм я лIыкIуэхэр зэпэгъунэгъу щIынымкIэ Iэмал лъэщу зэрыщытым. Ди КВН-м хэтхэм езыхэм я ныбжьэгъуу Кавказ Ищхъэрэм щыIэхэм нэрылъагъу щащI унагъуэ зэкъуэту дызэрыщытыр, творчествэм апхуэдэ Iэмалхэри къыщыбгъэсэбэп зэрыхъунур. Гуапэщ апхуэдэ зэщIэхъееныгъэм хиубыдэу щIалэгъуалэ политикэм и дежкIэ мыхьэнэ зиIэ гуапагъэм, тэмакъ кIыхьагъым, егугъуныгъэм зэрызаужьыр. Ар щIалэгъуалэр ноби къэкIуэну зэманми зыхуей Iуэхущ. Узэпеуэнумэ, зэрызэпеуапхъэр мис апхуэдэущ — джэгурэ нэщхъыфIагъэрэ хэлъущ, кIэщIу жыпIэмэ, уи гумрэ уи псэмрэ зэIухауэщ. Аращ КВН-р куэдым фIыуэ щIалъагъур, сэри абыхэм сахэту», — къыхигъэщхьэхукIащ КъБР-м и Iэтащхьэм.
КъБР-м и Iэтащхьэмрэ Правительствэмрэ
я пресс-IуэхущIапIэ.
